U potrazi za novim Zuckerbergerima, očevima nekog novog prijelomnog Facebooka, velike tvrtke u Silicijskoj dolini široke su ruke, pa neki početnici već prve godine dobiju - što u novcu, što u beneficijama - do 84.000 dolara, koliko u prosjeku zarade njemački sveučilišni profesori. Svojim praktikantima proizvođač softvera Palantir Technologies mjesečno daje 7.012 dolara, dvostruko više od plaće našega premijera

U tom prebogatom dijelu Amerike mladi informatički lavovi, pod pretpostavkom da je riječ o vrhunskim 'A-igračima', tako su najtraženija roba. Jer, tehnologija je sve složenija, izazovi sve veći zbog najnovije eksplozije start-up tvrtki, a velikani poput Googlea započinju selidbu iz virtualnog interneta u stvarni svijet proizvodnje, udružujući snage s automobilskim moćnikom Audijem , preuzimanjem 'Nesta' za 3.2 milijarde dolara ( tvrtke za proizvodnju high-tec termostata) i kupovanjem osam robot-tvrtki. Cilj je masovno korištenje umjetne inteligencije, zahvaljujući kojoj će prema nekim procjenama do 2025. biti ukinuto u svijetu 140 milijuna radnih mjesta, te – kako kaže Googleov menadžer Eric Schmidt – započinje bitka između računala i ljudi. U toj bitci računala hoće zamijeniti ljude, ali u Silicijskoj dolini za tako složene zadatke trebaju ipak ljude i to najbolje od najboljih, tzv. '10x' stručnjake, tehnološke supermene s učinkom deset kompetentnih stručnjaka, a njih nije lako naći.

Traže ih poglavito među mladima, a u potrazi za genijalcima investitori otvoreno preferiraju poduzetnike jedva zrele za brijanje – neki čak tvrde da se na području interneta ne isplati ulagati u one starije od 25 godina. Da biste razumjeli tehnologiju kakve su društvene mreže, morate biti mladi, kažu u Silicijskoj dolini, gdje mnogi pod 'savršenim' poduzetnikom smatraju nekoga dovoljno pametnoga da upadne na Harvard i još pametnijega da ga napusti. Tehnologija je toliko brza da neka od zanimanja ionako više neće postojati kada studenti dođu do diplome, pa jedan milijarder čak nagovara posebno uspješne na prestižnim sveučilištima da ih napuste i vrijeme pametnije utroše na inovacije.

'Današnji praktikanti odrastali su u doba kada se cijeli svijet povezao u golemu društvenu mrežu. Oni razumiju granice world wide weba, no ne znaju vlastita ograničenja. Budući da ne znaju što je nemoguće, Zuckerbergeri dolaze s novim rješenjima starih problema, što je odlična početna pozicija za mobilne i web kompanije', kaže Vivek Wadhwa. No, tvrdi on, tu treba završiti njihov zadatak, a započeti posao starijih, jer su za to potrebne poslovne i menadžerske vještine i zrelost, što dolazi s obrazovanjem, iskustvom i godinama.